ตกขาวมีกลิ่นเหม็นคาว มีสีขาวข้นๆเป็นน้ำ ไม่ปวดท้องไม่แสบไม่คัน เคยติดเชื้อทางเพศสัมพันธ์รักษาหายแล้ว แต่มีตกขาวมีกลิ่นเหมือนตอนที่เป็นเลยค่ะ แต่ช่วงนี้กินคอลลาเจนด้วยไม่ทราบว่าเกี่ยวกับคอลลาเจน หรือจะเป็นการติดเชื้อทางเพศสัมพันธ์ซ้ำคะ #คู่นอนเป็นคนเดิมนะคะตอนที่ตรวจบอกแฟนไม่ติดค่ะ
สวัสดีค่ะ อาการตกขาวมีกลิ่นเหม็นคาว มีสีขาวข้นๆเป็นน้ำ ไม่ปวดท้องไม่แสบไม่คัน อาจมีสาเหตุมาจาก ช่องคลอดอักเสบจากเชื้อรา จะมาด้วยตกขาวเป็นก้อนสีขาวขุ่น และคัน อาจมีกลิ่นเหม็นผิดไปจากปกติไม่ใช่โรคติดต่อทางเพศสัมพันธ์ แต่เป็นการเสียสมดุลของกรดด่างในช่องคลอด ทำให้เชื้อราเติบโตมากผิดปกติ สาเหตุอื่นๆเช่น ช่องคลอดอักเสบจากเชื้อแบคทีเรียหรือโพรโทซัว อาจมาด้วยตกขาวสีเขียวหรือเหลือง คัน และมีกลิ่นเหม็น หรือเกิดจากการแพ้สารเคมีเช่น สารจากผ้าอนามัย ถุงยางอนามัย หรือการสวนล้างช่องคลอด เป็นต้น ไม่น่าจะเกี่ยวกับการใช้คอลลาเจนได้โดยตรงในเบื้องต้นควรงดการมีเพศสัมพันธ์ไปก่อน ไม่สวนล้างช่องคลอด ไม่ซื้อยาเหน็บชนิดใดๆมาใช้เอง หากเป็นการติดเชื้อราไม่รุนแรง อาจจะหายได้ด้วยการปรับพฤติกรรม แต่ส่วนใหญ่แล้วกลุ่มเชื้อราในช่องคลอดควรจะต้องได้รับยาฆ่าเชื้อราภายใต้การดูแลของแพทย์ ดังนั้นหากตกขาวออกมามากผิดปกติ เป็นสีขุ่นข้นคล้ายนมบูด กลิ่นเหม็น คันช่องคลอดมากควรไปพบแพทย์เพื่อตรวจเพิ่มเติม